העננים התפזרו, ו"אלוהים" הופיע בשמיים
צלם חובב בבריטניה טייל לאורך החוף וכאשר הרים את ראשו ראה עננים שנראים כמו פני האלוהים - או אולי שון קונרי, תלוי את מי שואלים
היקס | פורסם 23/07/14 17:26
אתה שם למטה, למה אתה מחכה, שלוף מצלמה | צילום: knsnews
ג'רמי פלטשר, צלם חובב, הלך להנאתו בשעת ערביים לאורך החוף, וכאשר הרים את מבטו לשמיים, ראה את פני האלוהים. לא סתם פנים, אלא כאלה עם זקן, הילה שמיימית, ומבט חודר שנראה שהופנה ישירות אל פלטשר. כל זה קרה בעיירת החוף שטישם שבמחוז נורפוק, בריטניה.
פלטשר (56), לא התבלבל ושלף את הטלפון שלו כדי להנציח את ההתגלות השמיימית - שהייתה למעשה לא יותר מאשר עננים שהסתדרו יחד עם אור השמש בצורה של פני גבר מבוגר - אבל מתי כבר יצא לכם לראות עננים כאלה?
"זה נראה בדיוק כמו גבר עם זקן, אז צילמתי מספר תמונות בטלפון שלי", אמר לאחר מכן. "נראה שהפנים הסתכלו ישירות על החוף. הרושם המיידי הוא שזה נראה כמו אלוהים, אבל זה בקלות יכול להיות גם שון קונרי או קרל מרקס".
אז פלטשר אולי לא התרגש מדי, אבל דווקא נציגים רשמיים של המועצה בנורפוק לקחו את העניין יותר ברצינות. כמו למשל חבר המועצה צ'ארלס ג'וייס, שאמר: "כל מי שחי פה יודע שנורפוק הוא מקום מיוחד, ועכשיו נראה שקיבלנו אישור לכך מלמעלה". אנחנו עדיין חושבים שזה יותר דומה לשון קונרי.
מבט מקרוב | צילום: knsnews